návrh

Zákon

z...........2003,

ktorým sa mení a dopĺňa zákon Slovenskej národnej rady
č. 323/1992 Zb. o notároch a notárskej činnosti (Notársky poriadok)
 v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení zákona Národnej rady Slovenskej republiky č. 232/1995 Z. z., zákona č. 397/2000 Z. z., zákona č. 561/2001 Z. z., zákona č. 526/2002 Z. z.  a zákona č. 527/2002 Z. z. sa mení a dopĺňa takto:

1.	V § 11 ods. 1 písmeno b) znie :

       „	b) získal vysokoškolské vzdelanie druhého stupňa na právnickej fakulte vysokej školy v Slovenskej republike2) alebo má uznaný doklad o vysokoškolskom právnickom vzdelaní druhého stupňa vydaný zahraničnou vysokou školou,“

V poznámke pod čiarou k odkazu 2 sa citácia „§ 25 ods. 2 zákona č. 172/1990 Zb. o vysokých školách.“ nahrádza citáciou „§ 2 ods. 5 zákona č. 131/2002 Z. z. o vysokých školách v znení neskorších predpisov.“.

2.	V § 11 sa odsek 1 dopĺňa písmenami f) a g), ktoré znejú:

       „	f) nemá uložené disciplinárne opatrenie zbavenia notárskeho úradu podľa § 91 ods. 2 písm. d), 
	g) nemá uložené disciplinárne opatrenie vyčiarknutia zo zoznamu advokátov , disciplinárne opatrenie vyčiarknutia zo zoznamu komerčných právnikov, disciplinárne opatrenie zbavenia výkonu exekútorského úradu, disciplinárne opatrenie zbavenia výkonu funkcie prokurátora alebo disciplinárne opatrenie odvolania z funkcie sudcu podľa osobitných predpisov.2a)“.

Poznámka pod čiarou k odkazu 2a znie :

       „	2a) Zákon Slovenskej národnej rady č. 132/1990 Zb. o advokácii v znení neskorších predpisov, zákon Slovenskej národnej rady č. 129/1991 Zb. o komerčných právnikoch v znení neskorších predpisov, zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, zákon č. 154/2001 Z.z. o prokurátoroch a právnych čakateľoch prokuratúry v znení neskorších predpisov, zákon č. 385/2000 Z.z. o sudcoch a prísediacich a o zmene a doplnení niektorých zákonov v znení neskorších predpisov.“.

	Doterajší odkaz 2a sa označuje ako 2d.

3.	§ 11 sa dopĺňa odsekmi 4 a 5, ktoré znejú :

       „	(4) Za bezúhonného sa na účely tohto zákona nepovažuje ten, kto bol právoplatne odsúdený pre úmyselný trestný čin a v prípade obzvlášť závažného úmyselného trestného činu, trestného čin zneužívania právomoci verejného činiteľa, trestného činu prijímania úplatku a inej nenáležitej výhody, trestného činu podplácania a trestného činu nepriamej korupcie aj ten, komu bolo odsúdenie za takýto trestný čin zahladené, alebo na ktorého sa hľadí, akoby nebol pre takýto trestný čin odsúdený podľa osobitného predpisu.2b)
	(5) Bezúhonnosť sa preukazuje odpisom registra trestov2c) nie starším ako tri mesiace.“.

Poznámky pod čiarou k odkazu 2b a 2c znejú :

        „2b) Trestný zákon v znení neskorších predpisov.
2c) Zákon č. 311/1999 Z.z. o registri trestov v znení neskorších predpisov.“.

4.	V § 14 odsek 2 sa slová „môže odvolať“ nahrádzajú slovom „odvolá“.

5.	§ 21 ods. 1 písmeno b) znie :

       „	b) získal vysokoškolské vzdelanie druhého stupňa na právnickej fakulte vysokej školy v Slovenskej republike2) alebo má  uznaný doklad o vysokoškolskom právnickom vzdelaní druhého stupňa vydaný zahraničnou vysokou školou,“

6.	V § 39 ods. 2 písmeno b) sa za slovo „písm.“ vkladajú slová „a) a“.

7.	§ 73a sa dopĺňa odsekom 3, ktorý znie :

       „	(3) Z údajov zapísaných v notárskych centrálnych registroch notár vydáva potvrdenia a výpisy, ktoré sú verejnými listinami (§ 3 ods. 3).“.

8.	Za § 73a sa vkladá § 73aa, ktorý znie :

„§ 73aa

       Notár môže vydávať odpisy z údajov zapísaných v osobitných registroch, ak osobitný zákon neustanovuje inak a osvedčovať ich správnosť.“.

9.	Za § 73j sa vkladá § 73k, ktorý vrátane nadpisu znie:

„§ 73k
Notársky centrálny register listín

	(1) Komora vedie Notársky centrálny register listín (ďalej len „register listín“), ktorý obsahuje notárske zápisnice spísané notárom a iné listiny, ukladané do registra listín na žiadosť fyzickej osoby alebo právnickej osoby.
	(2) Notár zabezpečí uloženie notárskej zápisnice v elektronickej podobe do registra listín v deň jej spísania. 
	(3) Notár na žiadosť fyzickej osoby alebo právnickej osoby zabezpečí uloženie prvopisu listiny v elektronickej podobe v registri listín.
	(4) Každý notár môže vydať z registra listín osvedčený odpis notárskej zápisnice za podmienok ustanovených v § 74 a osvedčený odpis listiny uloženej do registra listín na žiadosť fyzickej alebo právnickej osoby s jej súhlasom alebo za podmienok ňou určených.“. 

10.	V § 94 ods. 1 sa v úvodnej vete slová „na návrh komory“ nahrádzajú slovami „po prerokovaní s komorou“.

11.	V § 94 ods. 2 sa na konci pripájajú tieto slová: „a notárovi, ktorému bola v rozsudku súdu prvého stupňa vyslovená vina za úmyselný trestný čin alebo trestný čin súvisiaci s notárskou činnosťou, a to až do právoplatnosti rozsudku.“.

12.	Za § 100a sa vkladá § 100b, ktorý znie :

„§ 100b
Prechodné ustanovenie účinné od 1. júla  2003

(1) Notár je povinný do 30. septembra 2003 predložiť komore odpis registra trestov nie starší ako tri mesiace. Komora podá ministrovi najneskôr do 31. decembra 2003  návrh na odvolanie notára, ktorý nie je bezúhonný podľa tohto zákona. Minister bez zbytočného odkladu odvolá notára, ktorý nie je bezúhonný podľa tohto zákona.  
(2) Ak komora nepodá v lehote podľa odseku 1 návrh na odvolanie notára, minister môže po uplynutí tejto lehoty odvolať notára aj bez návrhu.“.

Čl. II

Tento zákon nadobúda účinnosť 1. júla 2003 s výnimkou bodov 8 a 9, ktoré nadobúdajú účinnosť 1. júla 2004.